Mera KAROĽOVÁ & Miša TELEPOVSKÁ
Imatrikulácia je prvou a hádam aj najobľúbenejšou akciou pre všetkých stredoškolákov...aj keď prvákom pri tomto slove behá mráz po chrbte. Veď čo môže byť strašnejšie ako ponížená prísaha o vernosti štvrtákom, alebo povinné pitie nápoja neidentifikovateľného pôvodu s príchuťou octu, kajenského korenia, horčice a 20 - ročného sirupu starej mamy. Napriek tomu sa nasledujúci rok zabavia na ďalších obetiach "imatrikulačného systému" a poniektorí si dokonca vybijú svoju zlosť na novej generácii roztrasených prvákov v úlohe organizátora. My sme sa pozreli na imatrikulácie štyroch košických stredných škôl.
Poštová zase raz pripravila program, ktorý dal prvákom pocítiť, že sú naozaj tí najmladší... prenesené do praxe to znamená, že si ešte nemajú priveľmi dovoľovať a že musia ešte "veľa halušiek spapať", aby sa vyrovnali starším kolegom. Prváci v úlohe anjelikov boli prijímaní do pekla s názvom Poštová. Herci hrajúci hlavný pekelný manželský pár a ich oddaných čertovských prisluhovačov vybrané prváčence najprv "pek(el)ne" vysmiali pred celou školou (veď všetečné otázky ohľadom príslušnosti k tomu-ktorému pohlaviu a neisté odpovede na ne sú zdrojom zábavy pre všetkých, len nie pre opýtaných), po prísahe na posvätné prvácke desatoro ich však blahosklonne do svojho cechu čertíkov a pekelníčiek prijali.
Watsonka vsadila na trochu odlišnú kartu. Namyslených čerstvých stredoškolákov nielen dostali na kolená, ale taktiež z nich opäť spravili malé deti. Navliekli na nich plienku, po hlave ich buchli účtovníctvom, aby boli múdrejší a na krk im zavesili balóniky. Ale každopádne najviac odpudivá úloha bola vypiť jogurtové mlieko z nočníka, čo by samo o sebe nebolo také strašné, nebyť zdanlivo nepodstatného faktu, že to jogurtové mlieko bolo čokoládové, to znamená hnedé.
Keby bol program privítania prvákov tým jediným lákadlom, ktoré by vás dokázalo pritiahnuť na imatrikuláciu Gymnázia Opatovskej, boli by ste asi sklamaní. Podľa mienky opýtaných študentov bol program tou najmenej zaujímavou časťou celej imatrikulácie vrátane diskotéky.
GMRŠ stavila na klasický program s prehliadkou scénického a spoločenského tanca a krátkou scénkou. Potom nasledovala jeho najzaujímavejšia časť, kedy prváci dostali vypiť čudnú zmes octu, soli, kečupu a chilli. Podľa slov organizátora to bolo nebezpečné čo i len ovoňať, nieto vypiť, ale čertví prváci to zvládli rovnako statočne, ako aj ich predchodcovia.
Ani tento rok sa imatrikulácie neobišli bez väčších, či menších roztržiek medzi učiteľmi a žiakmi. Dôvodov bolo viacero. Či už "sexuálne" vyčíňanie na parkete, alebo alkoholické a fajčiarske večierky na záchodoch. Je všeobecne známe, že obyvatelia zborovne na Poštovej majú najväčšie výhrady voči takzvanej "sexuálnej atmosfére". Pri svojich pravidelných kontrolných obchôdzkach po 'Bužni' totiž stretávali množstvo na seba prilepených, obímajúcich a bozkávajúcich sa párikov. Väčšina profesorov asi nevie pochopiť, že študenti v tomto veku oplývajú nadmernou činnosťou hormonálnych žliaz a napokon... veď mladé lásky sú krásne. Fajčenie v 'Bužni', a ešte k tomu na imatrikuláciách bola vždy kapitola sama o sebe, pretože, ako sa zdá, táto činnosť má pre študentov akési nepochopiteľné čaro. Zakázané ovocie chutí najlepšie a mnohým študentom práve táto činnosť prinesie tak žiadané zvýšenie adrenalínu v krvi. Na záchodoch sa fajčí často aj preto, že Dom umenia nedisponuje fajčiarskou miestnosťou a veľkým problémom je aj dostať sa vonku, aj napriek tomu, že mnohí študenti sú plnoletí a teda ničiť si pľúca môžu už celkom regulerne.
Tohto roku to profesori so starostlivosťou príliš nepreháňali. Možno preto, že že boli študenti slušní, ale zrejme hlavne preto, že mali oveľa vážnejšie starosti. Aj tak je jasné, že žiadneho z nich neprerobia. Napokon sa na imatrikuláciách väčšina z nich dobre zabavila a zatancovali si aj so svojimi študentami, takže aj napriek problémom, ktoré vznikli s lístkami tohtoročné imatrikulácie splnili svoj účel a väčšina ľudí spokojne poodchádzala domov.
Najdôležitejšie správy z východu Slovenska čítajte na Korzar.sme.sk.